THREL ลุยพัฒนา 4 ผลิตภัณฑ์ใหม่ หวังดันรายได้ปีนี้โตกว่า 5%
THREL ผนึกพันธมิตรบริษัทรับประกันภัยต่อ ลุยพัฒนา 4 ผลิตภัณฑ์ใหม่ หวังดันรายได้ปีนี้โตกว่า 5%
THREL ผนึกพันธมิตรบริษัทรับประกันภัยต่อ ลุยพัฒนา 4 ผลิตภัณฑ์ใหม่ หวังดันรายได้ปีนี้โตกว่า 5%
6 พ.ค. 2564

นายสุทธิ รจิตรังสรรค์ ผู้อำนวยการใหญ่ บริษัท ไทยรีประกันชีวิต จำกัด (มหาชน) หรือ THREL เปิดเผยว่า ขณะนี้บริษัทฯได้เร่งเดินหน้าตามแผน New S-Curve ด้วยการผนึกความร่วมมือพันธมิตรพัฒนาผลิตภัณฑ์ใหม่ๆ รวมไปถึงการสร้างโซลูชั่น และโมเดลธุรกิจที่สามารถตอบโจทย์ความต้องการของผู้เอาประกันได้อย่างลงตัว สะดวก รวดเร็ว และมีประสิทธิภาพสู่การยกระดับคุณภาพชีวิตคนไทยให้ดียิ่งขึ้น ตั้งเป้าพัฒนา 4 ผลิตภัณฑ์ใหม่ ร่วมกับบริษัทรับประกันภัยต่อ (Reinsurer Partner) รวบรวมการทำสัญญาใหม่ภายใต้ความร่วมมือกับโบรกเกอร์และพันธมิตรด้านเทคโนโลยีอย่างน้อย 2 สัญญาภายในปีนี้
ทั้งนี้จะควบคู่ไปกับการมุ่งพัฒนาผลิตภัณฑ์ประกันชีวิตประเภทร่วมพัฒนา (Non-conventional Product) เพื่อผลักดันภาพรวมรายได้สุทธิทั้งปีเติบโตไม่ต่ำกว่า 5% เทียบจากปี 63 ที่ทำได้ราว 2,340 ล้านบาท ภายใต้การควบคุมความเสี่ยงการรับงานควบคู่ไปกับการมุ่งเน้นบริหารจัดการค่าใช้จ่ายให้มีประสิทธิภาพสูงสุด เพื่อรักษาระดับ Combined Ratio (COR) หรืออัตราค่าใช้จ่ายในการรับประกันภัยทั้งหมดให้ต่ำกว่า 95% หนุนขีดความสามารถการทำกำไรให้ปรับสูงขึ้น
สำหรับภาพรวมผลการดำเนินงานงวดไตรมาส 1/64 บริษัทฯกำไรสุทธิ 28 ล้านบาท ใกล้เคียงกับช่วงเดียวกันปีก่อน โดยมีเบี้ยประกันภัยต่อที่ถือเป็นรายได้สุทธิ 524 ล้านบาท ขณะที่ค่าใช้จ่ายในการรับประกันภัยและการดำเนินงานเพิ่ม 2% อยู่ที่ 33 ล้านบาท จากการเพิ่มของค่าสินไหมทดแทนสุทธิ (เคลม) ราว 8% แตะ 351 ล้านบาท ทำให้ Combined Ratio อยู่ที่ราว 98% ตามภาพรวมของอุตสาหกรรมประกันชีวิตภายในประเทศ อย่างไรก็ตาม การตั้งสำรองประกันภัยสำหรับสัญญาประกันภัยระยะยาว ปรับลดลง 11 ล้านบาท ขณะที่รายได้จากการลงทุนสุทธิเติบโตกว่า 1 เท่า แตะ 18 ล้านบาท